ΓΡΑΠΤΗ ΕΡΩΤΗΣΗ E-3248/98

υποβολή: Ernesto Caccavale (UPE) προς την Επιτροπή

(28 Οκτωβρίου 1998)

Θέμα: Μονοπώλιο της Telecom στον τομέα των αστικών τηλεπικοινωνιών

Η Telecom Italia, επιχείρηση leader στο χώρο των ιταλικών τηλεπικοινωνιών, ανακοίνωσε επίσημα αύξηση 22 % των αστικών τιμολογίων και αύξηση κατά 11 % του παγίου τέλους για οικιακή χρήση, μετριασμένη ωστόσο από μια σειρά εκπτώσεων για ειδικές κατηγορίες πελατών. Οι αυξήσεις αυτές ξαναθέτουν το ζήτημα της μονοπωλιακής θέσης που εξακολουθεί να διατηρεί η Telecom στο χώρο των αστικών τηλεπικοινωνιών που καταδεικνύεται από μια προφανή ανισότητα με τους νέους φορείς, που εισήλθαν πρόσφατα στην ιταλική αγορά και παρέχουν αποκλειστικά υπηρεσίες στον τομέα των υπεραστικών και διεθνών κλήσεων. Η κατάσταση αυτή τοποθετεί σαφώς σε μειονεκτική θέση τους χρήστες/καταναλωτές, και προπαντός τα περισσότερο ασθενή κοινωνικά στρώματα, τα οποία θα είναι αυτά που θα επωφεληθούν λιγότερο από τις μειώσεις που εξαγγέλθηκαν για τα υπεραστικά και διεθνή τιμολόγια. Εξάλλου, θα απαιτηθεί αρκετός χρόνος έως ότου υλοποιηθούν πλήρως οι μειώσεις αυτές ως αποτέλεσμα της διαδικασίας ελευθέρωσης των τηλεπικοινωνιών.

Με βάση τα παραπάνω, μπορεί η Επιτροπή:

- να δηλώσει εάν δεν θεωρεί ότι, σε ένα σύστημα ελευθέρωσης των τηλεπικοινωνιακών υπηρεσιών, η Telecom, η οποία λόγω θέσης απολαύει των πάγιων τελών, που της αποφέρουν ετησίως περισσότερα από 5.000 δισεκατομμύρια, παραβιάζει ντε φάκτο τους ευρωπαϊκούς κανόνες για τον ανταγωνισμό;

- εάν, δεδομένου ότι η θέση της Telecom στην αγορά σταθερής τηλεφωνίας είναι σαφώς δεσπόζουσα, οι αυξήσεις των αστικών τιμολογίων δεν αποτελούν κατάχρηση δεσπόζουσας θέσης κατά την έννοια του άρθρου 86 της Συνθήκης;

- τέλος, αν θα ήταν δυνατόν να εμποδιστεί η αύξηση αυτή, που πλήττει και πάλι σκληρά τα οικονομικά των χρηστών/καταναλωτών που δεν έχουν τη δυνατότητα εναλλακτικών επιλογών;

Απάντηση του κ. Van Miert εξ ονόματος της Επιτροπής

(11 Δεκεμβρίου 1998)

Η Επιτροπή παρακολουθεί στενά τις τιμολογιακές πρακτικές των τηλεπικοινωνιακών φορέων κατά το διάστημα αυτό που ξεκινά το άνοιγμα στον ανταγωνισμό. Η οδηγία 96/19/ΕΚ της Επιτροπής της 13ης Μαρτίου 1996, που τροποποιεί την οδηγία 90/388/ΕΟΚ όσον αφορά το πλήρες άνοιγμα των αγορών τηλεπικοινωνιών στον ανταγωνισμό(1) ζητεί λόγου χάρη από τα κράτη μέλη να επιτρέψουν στους παραδοσιακούς φορείς να αναπροσαρμόσουν τα τιμολόγια τους, προκειμένου να αποτρέψουν τις περιπτώσεις υπηρεσιών που επιδοτούνται από άλλες υπηρεσίες και παρέχουν τα τιμολόγια τους σε τεχνητά χαμηλές τιμές. Τέτοιες τιμολογιακές πρακτικές περιορίζουν τον ανταγωνισμό διότι οι φορείς που θα εισέλθουν ενδεχομένως στην αγορά δεν έχουν κανένα ενδιαφέρον για το συγκεκριμένο τμήμα της αγοράς.

Δεν μπορεί επομένως να συνιστούν κατάχρηση οι τιμολογιακές ρυθμίσεις που περιορίζονται στην εφαρμογή της αρχής της διαμόρφωσης των τηλεπικοινωνιακών τελών με βάση το κόστος, πράγμα εξάλλου υποχρεωτικό δυνάμει του άρθρου 17, παράγραφος 2 της οδηγίας 98/10/ΕΚ του Κοινοβουλίου και του Συμβουλίου, της 26ης Φεβρουαρίου 1998, για την εφαρμογή της παροχής ανοικτού δικτύου (ONP) στη φωνητική τηλεφωνία και για την καθολική υπηρεσία για τις τηλεπικοινωνίες σε ένα ανταγωνιστικό περιβάλλον(2) σχετικά με την εφαρμογή του καθεστώτος παροχής ενός δικτύου ανοικτού στη φωνητική τηλεφωνία. Σύμφωνα με την εν λόγω οδηγία, εναπόκειται στις εθνικές κανονιστικές αρχές να μεριμνούν για την εφαρμογή της αρχής της διαμόρφωσης των τηλεπικοινωνιακών τελών με βάση το κόστος. Η αρχή αυτή ενσωματώθηκε στην ιταλική νομοθεσία και η ιταλική υπηρεσία τηλεπικοινωνιών εξετάζει τη διαμόρφωση των τηλεπικοινωνιακών τελών με βάση το κόστος και τη σταδιακή αναπροσαρμογή των τελών της Telecom Italia.

Κατά την εξέταση αυτή, η ιταλική υπηρεσία τηλεπικοινωνιών, η οποία ήλθε σε επαφή με την Επιτροπή για το ζήτημα αυτό, θα λάβει υπόψη τις διατάξεις της ευρωπαϊκής νομοθεσίας περί ανταγωνισμού, συμπεριλαμβανομένου του άρθρου 86 της Συνθήκης ΕΚ.

Η ευθύνη αναπροσαρμογής των τελών επαφίεται εξολοκλήρου στην ιταλική υπηρεσία τηλεπικοινωνιών, και η Επιτροπή δεν προτίθεται να λάβει θέση όσον αφορά ενδεχόμενες αυξήσεις που μπορεί να εγκριθούν, εφόσον αυτές διευκολύνουν τη διαμόρφωση των τηλεπικοινωνιακών τελών με βάση το κόστος.

(1) ΕΕ L 74 της 22.3.1996.

(2) ΕΕ L 101 της 1.4.1998.